**NorthSide satser på festivaloplevelsen**

**Der vil i år ikke blive sat endagsbilletter i salg til NorthSide**

Billetsalget til NorthSide Festival 2012 går over al forventning, og der er nu solgt lige så mange partout-billetter til dette års festival, som der blev solgt til NorthSide Festival 2011.

- Målet med NorthSide har fra begyndelsen været at lave en begivenhed med internationalt tilsnit for musikelskere, og derfor vælger vi i år ikke at sætte endagsbilletter til salg. Vi ser NorthSide som en helhed, hvor publikum kommer for den samlede oplevelse, og hvor de udover at kunne se bands, de elsker, også kan blive præsenteret for en masse musik, de ikke kendte inden NorthSide.

Sådan siger talsmand for NorthSide, John Fogde, der understreger, at man fra billetsalget startede i oktober sidste år har meldt ud, at man ikke forventede at sætte endagsbilletter i salg, og nu er beslutningen altså officiel.

- Sidste år kunne vi se, at folk kom tidligt ud på pladsen og gik sent hjem, og det er den følelse, vi gerne vil dyrke endnu mere i år. Vi vil lave en oplevelse for dem, der er nysgerrige efter en ny type festival, hvor der udover musik også er mulighed for at tage del i events og eksempelvis at blive udfordret af en ny tilgang til festivalmad. Der vil være skæve tiltag, når man tager turen ud til Ådalen via Caminoen, eller når man parkerer sin cykel i Cykelgarderoben. Der vil være fokus på bæredygtighed, brugerinvolvering og innovation, så NorthSide bliver en samlet oplevelse, en helhed, og derfor vælger vi i år ikke at sætte endagsbilletter i salg.

**Dagsprogrammet på plads**

Arbejdet med programlægningen er nu kommet så langt, at man ved at besøge NorthSide.dk kan få et overblik over, hvilke dage de offentliggjorte navne spiller. Det færdige program med spilletidspunkter forventes at ligge klar midt i maj, når den officielle NorthSide-app til iPhone og Android bliver lanceret.

Programmet for NorthSide 2012: **The Asteroids Galaxy Tour**, **Bat For Lashes**, **Bombay Bicycle Club**, **Choir of Young Believers**, **Dúné**, **Eagles of Death Metal**, **Emeli Sandé**, **Freja Loeb**, **Garbage**, **The Gaslight Anthem**, **The Hives**, **James Blake**, **Justice**, **Kasabian** , **Kashmir**, **The Kooks**, **Little Dragon**, **Lukas Graham**, **Malk De Koijn**, **Miles Kane**, **Mumford & Sons**, **Noah & The Whale**, **Marina and the Diamonds**, **Noel Gallagher’s High Flying Birds**, **Oh Land**, **Snow Patrol**, **The Stone Roses**, **Turboweekend**, **When Saints Go Machine** og **The xx** .

NorthSide Festival 2012 afvikles i dagene 15.-17. juni, og billetter kan købes på Northside.dk eller via Billetlugen.dk.

Besøg NorthSide.dk eller facebook.com/northsidefestival for mere information om NorthSide Festival 2012.